Botsings op N1 in Limpopo eis 6Die ongelukstoneel op die N1-suid naby Modimolle. (Foto: ER24) Vier mense is Saterdagaand in ’n motorongeluk op die N1‑noord naby die Capricorn-tolplaza in Limpopo dood. Dít terwyl ’n trompopbotsing op die N1‑suid naby Modimolle (Nylstroom) gisteraand die lewens van twee ander geëis het. Intussen word voorspel dat die snelweg later vandag (Sondag) besiger gaan raak namate vakansiegangers huiswaarts keer en motoriste word gemaan om versigtig te bestuur. Mike Maringa, provinsiale woordvoerder van die departement van vervoer, sê drie mans en ’n vrou is dood nadat ’n Renault en ’n Nissan-minibustaxi Saterdagaand naby die Capricorn-tolplaza in die Vhembe-distrik gebots het. Die Renault het vermoedelik ’n ander voertuig verbygesteek en reg van voor teen die Nissan-minibustaxi gebots. Albei bestuurders is ernstig beseer in dié voorval. In ’n tweede voorval het ’n Mercedes‑Benz en ’n Toyota reg van voor naby Modimolle gebots. Maringa sê dit word beweer dat die bestuurder van die Mercedes‑Benz te vinnig gery het, beheer oor die voertuig verloor het en reg van voor met die aankomende Toyota gebots het. Albei bestuurders is op slag dood terwyl drie passasiers na ’n nabygeleë hospitaal gehaas is. Mavhungu Lerule-Ramakhanya, LUR vir vervoer in Limpopo, het intussen gesê sy is bekommerd oor die aantal ongelukke in die provinsie. “Dit word verwag dat die verkeersvolume vandag sal toeneem, veral op die N1, en ek wil padgebruikers versoek om ekstra versigtig te wees en die padreëls te gehoorsaam.”